In nomine Dei omnipotentis. Notum fieri dignum duximus omnibus Matiscensis ecclesie fidelibus, tam presentibus quam futuris, quia cum esset domnus Maimbodus episcopus in Matiscone residens, secus basilicam gloriosissimi martiris Christi Vincentii, adiit ipsius presentiam quidam homo nomine Maimbodus, nepos predicti presulis, deprecans ejus paternitatem ut dignaretur ei conferre aliquid ex rebus prescripti martiris, vineolas videlicet tres, cum domibus et curtilis et omnibus inibi pertinentibus, que site sunt in pago Matisconense, in villa Sanciaco; due ex ipsis deserte, ex ratione fratrum et canonicorum Sancti Vincentii non autem de episcopali causa, ut eas meliorare et construere atque in meliorem statum redigere valeret. Cujus precationem gratam recipientes domnus episcopus et reliqui sue ditionis canonici, concesserunt predicto Maimbodo et uxori ejus Ermengarde, et si ipse Maimbodus filium legitimum habuerit, illi eveniat et in vita sua teneat et possideat; loco vero census, festivitate Sancti Vincentii, canonicis denarios VI, episcopo denarios IIII persolvant. Ut autem certius crederetur, prefatus antistes et canonici has eis litteras fieri jusserunt et firmando corroboraverunt. Similiter dedit eis pratum, ad Albam Spinam, quod ipse tenebat. S. Maimbodi episcopi. S. Huberti prepositi. S. Aimuini. S. Adonis. S. Rodulfi. Hactum est hoc regnante Hludovico rege.